Diari Oficial de la Generalitat Valenciana


Sumari del DOGV 9553, del 14-03-2023 (2023/2749)

ORDRE 1/2023, de 10 de març, de la consellera d'Innovació, Universitats, Ciència i Societat Digital, per la qual es modifica l'Ordre 7/2020, d'11 de febrer, de la consellera d'Innovació, Universitats, Ciència i Societat Digital, de desenvolupament del Decret 243/2019, de 25 d'octubre, del Consell, pel qual s'aprova el Reglament orgànic i funcional de la Conselleria d'Innovació, Universitats, Ciència i Societat Digital.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2023/03/10/1/dof/vci/html**

### Dades del document

Número de DOGV
:   9553

Data del DOGV
:   14-03-2023

Secció del DOGV
:   I. DISPOSICIONS GENERALS

Número del document
:   2023/2749


Data del document
:   10-03-2023

Organisme emissor
:   Conselleria d'Innovació, Universitats, Ciència i Societat Digital

Tipus de document
:   Ordre

Anàlisi jurídica

 Descriptors 

:   * Conselleria d'Innovació, Universitats, Ciència i Societat Digital
    * legislació
    * organització administrativa

ORDRE 1/2023, de 10 de març, de la consellera d'Innovació, Universitats, Ciència i Societat Digital, per la qual es modifica l'Ordre 7/2020, d'11 de febrer, de la consellera d'Innovació, Universitats, Ciència i Societat Digital, de desenvolupament del Decret 243/2019, de 25 d'octubre, del Consell, pel qual s'aprova el Reglament orgànic i funcional de la Conselleria d'Innovació, Universitats, Ciència i Societat Digital. [2023/2749]  
  
  
PREÀMBUL  
  
Mitjançant el Decret 5/2019, de 16 de juny, el president de la Generalitat va determinar el número, denominació i atribucions de les conselleries. A la Conselleria d'Innovació, Universitats, Ciència i Societat Digital es van assignar, en l'article 12, les competències en matèria d'universitats, ciència, investigació i innovació tecnològica.  
El Decret 7/2019, de 20 de juny, del president de la Generalitat, va determinar les secretaries autonòmiques, que per a aquesta Conselleria van ser la Secretaria Autonòmica d'Universitats i Recerca i la Secretaria Autonòmica d'Innovació i Transformació Digital. L'estructura orgànica bàsica de la Presidència i de les conselleries es va establir pel Decret 105/2019, de 5 de juliol, del Consell, amb la previsió que aquesta estructura es desenvolupara en el reglament orgànic i funcional de cada departament.  
Així, el Reglament orgànic i funcional de la Conselleria d'Innovació, Universitats, Ciència i Societat Digital va ser aprovat mitjançant el Decret 342/2019, de 25 d'octubre, del Consell i, al seu torn, habilitava a la titular de la Conselleria per al seu desenvolupament.  
El desenvolupament del Reglament orgànic i funcional es va fer mitjançant l'Ordre 7/2020, d'11 de febrer, de la consellera d'Innovació, Universitats, Ciència i Societat Digital, per la qual es desenvolupa l'esmentat Reglament orgànic i funcional. Aquesta última és l'Ordre que es modifica a causa de raons organitzatives i funcionals que s'han manifestat durant els dos anys transcorreguts des de la seua publicació.  
La Direcció General d'Universitats compta amb un Servei de Gestió Econòmica pressupostària de les Universitats la denominació de les quals convé canviar perquè resulte d'acord amb les seues funcions, que passa a denominar-se Servei de Gestió de Beques i Ajudes Universitàries i igualment succeeix amb el Servei de Coordinació i Informació Universitària la denominació de la qual interessa canviar a fi de dotar-lo amb major coherència, que passa a denominar-se Servei de Coordinació i Suport del Sistema Universitari Valencià.  
Quant a les competències assignades a la Direcció General d'Innovació s'ha advertit la conveniència de millorar l'ordre de l'exposició i de canviar la denominació dels seus dos serveis.  
La Direcció General per a l'Avanç de la Societat Digital experimenta la necessitat d'adaptació de les estructures administratives al context marcat pels problemes que han sorgit a partir de la pandèmia de covid-19, amb els consegüents canvis normatius i la necessitat de millorar la gestió -especialment quant als fons que es disposen per a la recuperació- adaptació que porta a reassignar les funcions entre les direccions de Servei per a optimitzar els recursos disponibles. Per tant, es canvia el nom de dos dels serveis i es reorganitzen les matèries que s'ocupen els tres serveis existents a fi d'obtindre una assignació més adequada, definida i homogènia d'aquestes.  
La Direcció General per a la Lluita contra la Bretxa Digital s'estructurava, d'acord amb l'Ordre 7/2020 d'11 de febrer, en dos serveis: el Servei d'Observatori de la Societat Digital i el Servei de Programes per a la Reducció de la Bretxa Digital. També en aquest cas, l'adaptació de les estructures administratives al context marcat per la pandèmia obligà a desenvolupar actuacions específiques orientades a la recuperació, la qual cosa exigeix millorar els serveis públics adaptant els recursos disponibles. L'Acord per a la recuperació econòmica i social de la Comunitat Valenciana («Alcem-nos. Acord Social») conté unes línies estratègiques. D'aquestes, la núm. 9, «Societat digital i bretxa digital» conté dues accions concretes per a combatre les desigualtats provocades per aquesta bretxa. Són l'Acció 31 «Analitzar i combatre l'evolució de la bretxa digital» i l'Acció 33 «Impulsar la formació en competències digitals en la ciutadania». Aquestes accions porten a una variació substancial dels plans d'actuació i dels pressupostos. Tot això ha conduït a una reflexió sobre el paper d'aquesta Direcció General i a l'adequació i actualització de les seues competències, adaptant la seua estructura i funcions per a aconseguir millor els objectius en matèria d'anàlisi i diagnosi, així com per a impulsar projectes per a la reducció de la bretxa digital. En aquest sentit es fa necessari modificar la denominació d'un dels dos serveis existents, concretament el Servei d'Observatori de la Societat Digital, modificant les seues funcions i passant a denominar-se: Servei d'Anàlisi i Diagnòstic de la Bretxa Digital.  
Quant als serveis comuns, amb el desenvolupament de l'estructura de la Conselleria, resulta necessària la creació d'un servei que assumisca l'exercici de les funcions de gestió de projectes, obres i manteniment tècnic d'edificis, entre altres. Actualment, algunes d'aquestes funcions són exercides per la Unitat de projectes i obres, si bé les noves necessitats derivades de les funcions que progressivament són assumides per la Conselleria, fan aconsellable la creació d'una nova unitat administrativa que amb rang de prefectura de servei que assumisca la totalitat de les funcions derivades de les competències en matèria de projectes i obres atribuïda a la Secretaria General Administrativa i per tant, integrada en la Sotssecretaria. És el Servei de Projectes i Obres, cosa que es regula en l'article 12.  
L'article 65 de la Llei 5/1983, de 30 de desembre, del Consell, estableix que «La Presidència de la Generalitat i els Consellers desenvoluparan orgànicament la seua pròpia Conselleria o Departament en els termes del seu Reglament orgànic i altres normes reglamentàries que aprove el Consell». Al seu torn, l'art. 4 i la disposició final primera del Decret 243/2019, de 25 d'octubre, d'aprovació del Reglament orgànic i funcional de la Conselleria d'Innovació, Universitats, Ciència i Societat Digital, atribueixen a la titular de la Conselleria la competència per al desenvolupament del Reglament Orgànic i Funcional.  
Per tot això,  
  
ORDENE  
  
Article únic. Modificació dels articles 3, 7, 9, 10 i 12 de l'Ordre 7/2020, d'11 de febrer, de la consellera d'Innovació, Universitats, Ciència i Societat Digital, de desenvolupament del Decret 243/2019, de 25 d'octubre, del Consell, pel qual s'aprova el Reglament orgànic i funcional de la Conselleria d'Innovació, Universitats, Ciència i Societat Digital  
Es modifiquen els articles 3, 7, 9, 10 i 12 de l'Ordre 7/2020, d'11 de febrer, de la consellera d'Innovació, Universitats, Ciència i Societat Digital, de desenvolupament del Decret 243/2019, de 25 d'octubre, del Consell, pel qual s'aprova el Reglament orgànic i funcional de la Conselleria d'Innovació, Universitats, Ciència i Societat Digital.  
  
DISPOSICIÓ TRANSITÒRIA  
  
Única. Règim transitori de les unitats i llocs de treball  
Les unitats i llocs de treball de nivell administratiu configurades d'acord amb l'anterior estructura continuaran subsistents, la seua retribució anirà a càrrec als mateixos crèdits pressupostaris que fins al moment i continuaran prestant el suport administratiu en els assumptes i expedients que corresponguen a les matèries que anaven gestionant amb anterioritat a l'entrada en vigor d'aquesta ordre.  
Tot això es mantindrà fins que es duguen a terme les actuacions que procedisquen, si escau, sobre els citats llocs de treball, en el marc de la normativa en matèria de funció pública.  
  
DISPOSICIÓ FINAL  
  
Única. Entrada en vigor  
La present ordre entrarà en vigor l'endemà de la publicació en el Diari Oficial de la Generalitat Valenciana.  
  
Alacant, 10 de març de 2023  
  
La consellera d'Innovació, Universitats,   
Ciència i Societat Digital,  
JOSEFINA BUENO ALONSO  
  
ANNEX  
  
Article 3. Subdirecció General d'Universitats  
1. A la Subdirecció General d'Universitats li correspon assessorar i donar suport i assistència tècnica a la persona titular de la Direcció General d'Universitats, coordinar administrativament les relacions amb l'Agència Valenciana d'Avaluació i Prospectiva i l'Institut Superior d'Ensenyaments Artístics de la Comunitat Valenciana, així com planificar, dirigir, controlar, coordinar i supervisar l'activitat dels serveis sota la seua dependència que s'indiquen a continuació:  
a) Servei de Gestió de Beques i Ajudes Universitàries.  
b) Servei de Regulació Universitària.  
c) Servei de Coordinació i Suport del Sistema Universitari Valencià.  
  
2. Al Servei de Gestió de Beques i Ajudes Universitàries li correspon l'exercici de les següents funcions:  
a) Instruir i gestionar les beques i ajudes als estudis universitaris i estudis superiors, gestionar els programes de beques i ajudes assignats i informar sobre el seu estat d'execució i grau de compliment, tant dels seus objectius com de les seues línies d'actuació i de la mateixa manera, tramitar les propostes de disposició de fons relatives a les línies d'ajudes i beques als estudis universitaris.  
b) Gestionar els sistemes d'informació a les persones usuàries de tot el referent a les beques i ajudes als estudis universitaris.  
c) Analitzar i elaborar la proposta de taxes per la prestació de serveis acadèmics universitaris i d'estudis superiors.  
d) Qualsevol altra que s'hi encomane en relació amb les matèries que hi són pròpies.  
3. Al Servei de Regulació Universitària li correspon l'exercici de les següents funcions:  
a) Tramitar les propostes de creació, supressió, modificació, adscripció i integració, segons siga procedent, d'universitats, facultats, escoles tècniques superiors, escoles universitàries, instituts universitaris, col·legis universitaris i col·legis majors, i d'aquells altres centres universitaris la creació dels quals no corresponga a les universitats, així com els expedients d'autorització d'ensenyaments universitaris oficials de grau, màster i doctorat.  
b) Coordinar l'organització dels procediments selectius necessaris per a l'accés a la universitat, així com el procediment de preinscripció per a l'accés als centres universitaris.  
c) Gestionar i dotar d'informació al Registre d'Universitats, Centres i Ensenyaments.  
d) Coordinar i realitzar el seguiment del Sistema Integrat d'Informació Universitària, així com l'elaboració d'informes i documentació estadística.  
e) Gestionar i implementar els sistemes d'informació universitària posats a la disposició de les persones usuàries en tot el referent a l'accés a la universitat i a l'oferta de títols i ensenyaments.  
f) Donar suport juridicoadministratiu al Consell Valencià d'Universitats i de Formació Superior i a la resta dels òrgans de coordinació interuniversitària, així com assistència a la secretaria d'aquests.  
  
g) Realitzar la gestió juridicoadministrativa en matèria d'ensenyaments artístics superiors que no siga expressament atribuïda a l'Institut Superior d'Ensenyaments Artístics de la Comunitat Valenciana.  
h) Tramitar les propostes i projectes normatius de l'Agència Valenciana d'Avaluació i Prospectiva, quan no siga expressament atribuïda a aquesta entitat de dret públic.  
i) Elaborar i tramitar les propostes de normativa en matèria d'universitats i formació superior, així com la proposta i informe en relació amb els projectes normatius de competència de l'Estat o de la normativa vigent.  
j) Qualsevol altra que s'hi encomane en relació amb les matèries que hi són pròpies.  
4. Al Servei de Coordinació i Suport del Sistema Universitari Valencià li correspon l'exercici de les següents funcions:  
a) Elaborar la proposta d'avantprojecte de pressupostos de la direcció general, en coordinació amb la resta de serveis de la Direcció General d'Universitats, així com gestionar el programa o programes pressupostaris assignats, i informar sobre el seu estat d'execució i grau de compliment tant dels seus objectius, com de les seues línies d'actuació.  
b) Elaborar i gestionar els programes de finançament del sistema universitari, especialment els de caràcter pluriennal, així com altres instruments de finançament i de col·laboració necessaris per al desenvolupament de les finalitats de les universitats públiques.  
c) Tramitar les propostes de les operacions de crèdit, financeres i de disposició de fons de les universitats públiques de la Comunitat Valenciana.  
d) Elaborar i realitzar el seguiment dels convenis de col·laboració en ensenyament universitari, així com el coneixement i presa de raó dels convenis que subscriguen les universitats públiques de la Comunitat Valenciana amb els departaments i entitats públiques o privades dependents o vinculades a la Generalitat.  
e) La gestió econòmica pressupostària que no siga expressament atribuïda a l'Institut Superior d'Ensenyaments Artístics de la Comunitat Valenciana, en matèria d'ensenyaments artístics superiors.  
f) Qualsevol altra que s'hi encomane en relació amb les matèries que hi són pròpies.  
  
Article 7. Subdirecció General per al Foment de la Innovació  
1. A la Subdirecció General per al Foment de la Innovació li correspon assessorar i donar suport i assistència tècnica a la persona titular de la Direcció General d'Innovació, coordinar administrativament les relacions amb l'Agència Valenciana de la Innovació, així com planificar, dirigir, controlar, coordinar i supervisar l'activitat dels serveis sota la seua dependència que s'indiquen a continuació:  
a) Servei de Promoció de la Innovació i Suport al Sistema Valencià d'Innovació.  
b) Servei de Planificació i Aplicació de Polítiques d'Innovació.  
  
2. Al Servei de Promoció de la Innovació i Suport al Sistema Valencià d'Innovació li correspon l'exercici de les funcions següents:  
  
a) Proposar i fomentar iniciatives i programes en matèria d'innovació, en aquells àmbits que es consideren estratègics, incloent-hi les d'ús del coneixement i la col·laboració públic-privada, en col·laboració amb els agents del Sistema Valencià d'Innovació i sense perjudici de les competències atribuïdes a l'Agència Valenciana d'Innovació.  
  
b) Secundar i promoure les activitats dels agents del Sistema Valencià de la Innovació, i especialment dels instituts i els parcs tecnològics.  
  
c) Promoure la col·laboració, en l'àmbit de la investigació científica, el desenvolupament i la innovació tecnològica, entre universitats, centres d'investigació i innovació, empreses i altres organismes i entitats.  
d) Promoure la creació d'infraestructures d'innovació, parcs i instituts científics i tecnològics i centres empresarials de desenvolupament i innovació tecnològica.  
e) Establir, gestionar i tramitar línies d'ajuda i incentius dirigides al foment de la innovació, sol o en col·laboració amb organismes del sector públic instrumental, sense perjudici de les competències atribuïdes a l'Agència Valenciana de la Innovació.  
f) Dur a terme la programació, gestió, promoció, difusió, seguiment i avaluació de plans, programes, projectes i altres actuacions de foment i desenvolupament de la innovació en l'àmbit dels territoris innovadors.  
  
g) Impulsar la cultura de la innovació en la Comunitat Valenciana, desenvolupant polítiques transversals dirigides a incrementar la formació, l'esperit innovador i la sensibilització social en favor de la innovació i el seu impacte en la societat valenciana, sense perjudici de les competències atribuïdes a l'Agència Valenciana de la Innovació i de les atribuïdes a l'Escola Valenciana d'Administració Pública (EVAP) en matèria de formació.  
h) Col·laborar amb l'Agència Valenciana de la Innovació en l'impuls de la compra pública innovadora.  
i) Qualsevol altra que s'hi encomane en relació amb les matèries que hi són pròpies.  
3. Al Servei de Planificació i Aplicació de Polítiques d'Innovació li correspon l'exercici de les funcions següents:  
a) Definir, actualitzar, implantar, coordinar i fer el seguiment de l'Estratègia d'Especialització Intel·ligent.  
b) Impulsar l'Agenda Valenciana de la Innovació, alineada amb la del Govern d'Espanya i la de la Unió Europea.  
c) Impulsar programes de foment de la innovació promoguts pel Govern d'Espanya i la Unió Europea, en l'àmbit de les seues competències, especialment els que estan dins de l'estratègia d'especialització intel·ligent S3, i fer un seguiment d'aquests.  
d) Gestionar actuacions de programes cofinançats per fons de l'Estat i de la Unió Europea en l'àmbit d'innovació.  
e) Identificar, impulsar i fer el seguiment dels ecosistemes d'innovació de la Comunitat Valenciana.  
f) Qualsevol altra que s'hi encomane en relació amb les matèries que hi són pròpies.  
  
Article 9. Subdirecció General per a l'Avanç de la Societat Digital i de la Intel·ligència Artificial  
1. A la Subdirecció General per a l'Avanç de la Societat Digital i de la Intel·ligència Artificial li correspon assessorar i donar suport i assistència tècnica a la persona titular de la Direcció General per a l'Avanç la Societat Digital, així com planificar, dirigir, controlar, coordinar i supervisar l'activitat dels serveis sota la seua dependència que s'indiquen a continuació:  
a) Servei d'Estratègia Digital.  
b) Servei de Transformació Digital i Xarxes.  
c) Servei de Projectes Estratègics i Intel·ligència Artificial.  
2. Al Servei d'Estratègia Digital li correspon l'exercici de les següents funcions:  
a) Elaborar i promoure un marc legal que contribuïsca a accelerar i potenciar el desenvolupament de la Societat Digital en la Comunitat Valenciana.  
b) Elaborar, actualitzar i dirigir l'Agenda Digital de la Comunitat Valenciana en coordinació amb els departaments implicats, amb especial atenció a la seua alineació i contribució a l'Agenda Digital per a Espanya i per a Europa.  
c) Alinear i coordinar les estratègies de la Generalitat i els seus programes per al desenvolupament de la societat digital, amb les d'altres administracions nacionals i internacionals.  
d) Coordinar les diferents iniciatives dels departaments de la Generalitat i dirigir una estratègia comuna, en matèria de desenvolupament de la societat digital.  
e) Impulsar la col·laboració en l'àmbit de la societat digital entre universitats, instituts tecnològics, empreses i administracions públiques.  
  
f) Definir programes, actuacions i projectes dins d'una estratègia global per a aconseguir els objectius d'avanç de la societat digital.  
g) Elaborar convenis o altres formes de col·laboració amb altres administracions o entitats, per a fomentar la consecució dels objectius de l'Agenda Digital.  
h) Assessorar la Secretaria Autonòmica d'Innovació i Transformació Digital i a altres departaments de la Generalitat i els seus organismes autònoms en matèria de desenvolupament de la societat digital, i fomentar la coordinació i la cooperació de les actuacions en aquest àmbit.  
i) Organitzar fòrums i congressos nacionals i internacionals en l'àmbit de la societat digital.  
j) Qualsevol altra que s'hi encomane en relació amb les matèries que hi són pròpies.  
3. Al Servei de Transformació Digital i Xarxes li correspon l'exercici de les següents funcions:  
a) Definir i coordinar una estratègia dirigida a promoure la transformació digital i cultural necessària perquè els avanços en la societat digital siguen efectius tant per a individus com per a empreses i organismes públics.  
b) Fomentar la implantació de les infraestructures i serveis avançats de telecomunicacions bàsics per al desenvolupament de la societat digital i, en concret, potenciar la implantació d'infraestructures i xarxes de telecomunicacions de banda ampla en l'àmbit de la Comunitat Valenciana.  
c) Fomentar la transformació digital i cultural en la societat civil, en les empreses i en les institucions públiques de la Comunitat Valenciana, per a facilitar l'èxit en el desenvolupament de la societat digital.  
d) Elaborar convenis o altres formes de col·laboració amb altres administracions o entitats, per a fomentar el desplegament de les infraestructures de telecomunicacions i serveis per a la societat digital.  
e) Proposar actuacions i projectes, transversals i innovadors, a fi d'accelerar l'avanç de la societat digital.  
f) Potenciar el foment d'àrees estratègiques de la nova economia com la internet de les coses i aplicacions i xarxes 5G.  
g) Executar programes i projectes estratègics d'infraestructures i serveis bàsics de telecomunicacions, per a l'avanç de la societat digital.  
  
h) Qualsevol altra que s'hi encomane en relació amb les matèries que hi són pròpies.  
4. Al Servei de Projectes Estratègics i Intel·ligència Artificial li correspon l'exercici de les següents funcions:  
a) Fomentar el desenvolupament de projectes d'aplicació de la intel·ligència artificial per a la transformació digital de les administracions, del sector públic i del sector privat.  
b) Potenciar el foment d'àrees estratègiques de la nova economia com la intel·ligència artificial i la tecnologia blockchain.  
c) Contribuir al desenvolupament d'un ecosistema capaç d'atraure empreses tecnològiques de referència.  
d) Elaborar convenis o altres formes de col·laboració amb altres administracions o entitats, per a fomentar accions i infraestructures per al desenvolupament i implantació de tecnologies disruptives.  
e) Fomentar en l'àmbit de la Generalitat projectes i actuacions singulars d'èxit demostrat en altres entorns nacionals i internacionals.  
  
f) Establir estratègies de desenvolupament social centrades en el foment de l'ús de la tecnologia digital, de la informació i del coneixement, per part de la societat civil, de les empreses, i de les institucions públiques de la Comunitat Valenciana.  
g) Qualsevol altra que s'hi encomane en relació amb les matèries que hi són pròpies.  
  
Article 10. Direcció General per a la Lluita contra la Bretxa Digital  
  
1. La Direcció General per a la Lluita contra la Bretxa Digital s'estructura en els següents serveis:  
a) Servei d'Anàlisi i Diagnòstic de la Bretxa Digital.  
b) Servei de Programes per a la Reducció de la Bretxa Digital.  
2. Al Servei d'Anàlisi i Diagnòstic de la Bretxa Digital li correspon l'exercici de les següents funcions:  
a) Prestar a l'Observatori de Bretxa Digital els mitjans tècnics, materials i humans que precise per al desenvolupament de les seues funcions com s'estableix en l'article 2 del Decret 43/2021, de 18 de març, del Consell, de creació de l'Observatori de Bretxa Digital.  
b) Col·laborar amb l'Observatori de Bretxa digital en l'anàlisi de l'estat i l'evolució general de la bretxa digital en la Comunitat Valenciana, així com proposar l'elaboració d'estudis.  
c) Col·laborar amb l'Observatori de la Bretxa digital en la planificació de l'acció normativa i l'elaboració de documents estratègics en la matèria, així com en l'avaluació de l'impacte en la societat de les polítiques i mesures que afecten la bretxa digital.  
d) Sense perjudici de les competències que, en matèria de formació, tinga atribuïda l'Escola Valenciana d'Administració Pública (EVAP), promoure i participar en activitats de difusió, sensibilització i formació específiques relacionades amb previndre, reduir i/o eliminar la bretxa digital (publicacions, jornades, campanyes de sensibilització, formacions…).  
e) Proposar, avaluar i fer el seguiment de convenis i altres instruments de cooperació amb institucions públiques o privades en matèria d'anàlisi i diagnòstic de la bretxa digital.  
f) Qualsevol altra que s'hi encomane en relació amb les matèries que hi són pròpies.  
3. Al Servei de Programes per a la Reducció de la Bretxa Digital li correspon l'exercici de les següents funcions:  
a) Definir les accions i programes a desenvolupar per a la consecució dels objectius de reducció de la bretxa digital.  
b) Implementar en els programes de reducció de bretxa digital les mesures correctives que resulten dels estudis i informes sobre bretxa digital.  
c) Promoure i coordinar l'execució dels programes de reducció de bretxa digital que es posen en marxa en col·laboració amb entitats i organismes de la Generalitat.  
d) Qualsevol altra que s'hi encomane en relació amb les matèries que hi són pròpies.  
  
Article 12. Secretaria General Administrativa  
1. A la Secretaria General Administrativa li correspon, amb la màxima jerarquia del nivell administratiu, donar suport directe a la persona titular de la Sotssecretaria i, sota la seua autoritat, exercir la direcció, coordinació i supervisió dels serveis generals de la Conselleria, de conformitat amb el que estableix l'article 73.2 de la Llei 5/1983, del Consell. La Secretaria General Administrativa s'estructura en els següents serveis:  
a) Servei de Contractació i Assumptes Generals.  
b) Servei de Gestió Econòmica i Pressupostos.  
c) Servei de Personal.  
d) Servei de Coordinació i Suport Tècnic.  
e) Servei de Projectes i Obres.  
2. Al Servei de Contractació i Assumptes Generals li correspon l'exercici de les següents funcions:  
a) Analitzar, dissenyar, determinar i ordenar els criteris en relació amb la contractació de la Conselleria.  
b) Estudiar, preparar, formalitzar i portar el seguiment dels expedients de contractació.  
c) Tramitar la contractació derivada dels acords marc formalitzats per la Central de Compres de la Generalitat.  
d) Elaborar els informes i propostes en relació amb l'activitat contractual del departament.  
e) Organitzar i coordinar al personal subaltern i auxiliars de serveis comprenent la gestió del servei de valises i la gestió i les relacions amb el servei de correus.  
f) Gestionar, controlar i supervisar els serveis generals i les dependències comunes, així com el règim interior i el manteniment d'instal·lacions de la Conselleria.  
g) Gestionar i coordinar les diferents oficines d'informació pública del departament i vetlar pel funcionament correcte del Registre General d'entrada i eixida de documents, i coordinar les diferents plataformes de registre telemàtic intern o entre administracions implantades en el si de la Generalitat i que concerneixen tots els departaments de la Conselleria; així com l'arxiu general de la Conselleria.  
  
h) Planificar els horaris, l'organització, coordinació i assignació de serveis a realitzar pel personal conductor adscrit a la Sotssecretaria.  
  
i) Qualsevol altra que s'hi encomane per la Secretaria General Administrativa, en relació amb les matèries que hi són pròpies.  
3. Al Servei de Gestió Econòmica i Pressupostos li correspon l'exercici de les següents funcions:  
a) Controlar i fer el seguiment de l'execució pressupostària i les seues modificacions i la gestió de les despeses i ingressos.  
b) Elaborar l'avantprojecte de pressupost de la Conselleria.  
c) Supervisar l'activitat de gestió econòmica pressupostària de tots els òrgans de la Conselleria.  
d) Gestionar les despeses de personal i la tramitació de les incidències de nòmina.  
e) Coordinar i fer el seguiment de les diferents caixes pagadores de la Conselleria, així com la comptabilització dels comptes justificats dels fons de caixa fixa gestionats pels centres directius de la Conselleria.  
  
f) Coordinar i elaborar la informació econòmica que sol·liciten la Sindicatura de Comptes, la Intervenció General o altres òrgans superiors o de control.  
g) Realitzar totes les actuacions econòmiques relatives als arrendaments de béns immobles destinats a dependències pròpies de la Conselleria.  
h) Tramitar i efectuar les gestions encaminades a donar compliment escaient d'execució de sentències i altres resolucions judicials, les decisions de les quals condemnen la Conselleria al pagament de quantitat líquida.  
i) Qualsevol altra que s'hi encomane per la Secretaria General Administrativa, en relació amb les matèries que hi són pròpies.  
4. Al Servei de Personal li correspon l'exercici de les següents funcions:  
a) Gestionar la incorporació, cessament i canvis d'adscripció de tot el personal de la Conselleria.  
b) Elaborar les propostes de modificació que afecten les relacions de llocs de treball, així com els plans anuals d'actuació en matèria de persona.  
c) Vetlar pel compliment de la normativa en matèria de personal.  
d) Tramitar les vacances, llicències, permisos i exercir el control horari.  
e) Tramitar els recursos en matèria de personal i procediments disciplinaris.  
f) Custodiar i mantindre tots els expedients de personal.  
g) Qualsevol altra que s'hi encomane per la Secretaria General Administrativa, en relació amb les matèries que hi són pròpies.  
5. Al Servei de Coordinació i Suport Tècnic li correspon l'exercici de les següents funcions:  
a) Efectuar estudis i propostes sobre modificació de la normativa vigent, elaboració de projectes normatius.  
b) Coordinar i proposar la millora i racionalització dels procediments i processos administratius i de normalització de documentació administrativa, en col·laboració amb les restants unitats del departament.  
c) Assistir tècnicament als centres directius en la preparació de convocatòries de subvencions, així com per a la implantació de procediments de gestió.  
d) Coordinar i impulsar la tramitació de les convocatòries de subvencions i ajudes.  
e) Coordinar, supervisar i impulsar la tramitació dels convenis de col·laboració que haja de subscriure el departament.  
f) Elaborar informes de textos normatius provinents d'altres conselleries.  
g) Tramitar els suggeriments i queixes que afecten matèries pròpies.  
h) Elaborar els informes tècnics jurídics relatius a l'activitat competencial de la Conselleria.  
i) Tramitar els procediments de responsabilitat patrimonial.  
j) Coordinar i vetlar pel compliment, en l'àmbit de la Conselleria, de la normativa en matèria de protecció de dades i de la seguretat de la informació, sense perjudici de les funcions del delegat o delegada de protecció de dades i de l'òrgan competent en matèria de tecnologies de la informació.  
k) Qualssevol altres funcions d'anàloga finalitat que hi siguen encomanades.  
6. Al Servei de Projectes i Obres li correspon l'exercici de les següents funcions:  
a) Proposar la redacció de projectes i la direcció d'obres dels immobles adscrits a la Conselleria.  
b) Assistir tècnicament al Servei de Contractació i Assumptes Generals en les actuacions relatives a la contractació de projectes i obres en els immobles adscrits a la Conselleria, sempre que no siguen atribuïdes a altres òrgans o departaments de la Generalitat.  
c) Assistir tècnicament en la gestió del manteniment, projectes i obres dels centres de formació de l'Institut Superior d'Ensenyaments Artístics de la Comunitat Valenciana (ISEACV), sense perjudici de les funcions atribuïdes al Servei de Contractació i Assumptes Generals.  
d) Assistir tècnicament i supervisar les actuacions relatives al funcionament i manteniment dels edificis adscrits a la Conselleria en col·laboració amb els òrgans directius, sempre que no siguen atribuïdes a altres òrgans o departaments de la Generalitat.  
e) Assistir tècnicament en les actuacions encaminades a optimitzar l'ús i assignació d'espais en els immobles adscrits a la Conselleria, i la posada en marxa de nous equipaments.  
f) Emetre els informes tècnics que exigisca la normativa vigent o que siguen sol·licitats pels diferents departaments de la Conselleria.  
g) Impulsar i col·laborar en la gestió de mesures que promoguen l'accessibilitat universal i l'eficiència energètica en els immobles adscrits a la Conselleria, sense perjudici de l'emissió dels informes tècnics que corresponguen a altres unitats per raó de la matèria.  
h) Qualsevol altra que els encomane la Secretaria General Administrativa, en relació amb les matèries que hi són pròpies.


Còpia Permalink ELI